የሕንድ ፖሊስ ይፋ እንዳደረገው አንዲት ጀርመናዊት እና ዴንማርካዊት በጥቂት ቀናት ልዩነት ወሲባዊ ጥቃት ደርሶባቸዋል። የ18 ዓመቷ ጀርመናዊት ደቡብ ህንድ ውስጥ በአንድ የማደሪያ የባቡር ፉርጎ ውስጥ ሳለች ነበር አንድ ወንድ ወሲባዊ ጥቃት እንደደረሰባት ፖሊስ ባለፈው ዕሮብ ዕለት የገለፀው። የደፈራትም በቁጥጥር ስር መዋሉ ተገልጿል። እንዲሁ ባለፈው ማክሰኞ በሀገር ጉብኝት ላይ የነበሩ የ51 ዓመት ዴንማርካዊት ደግሞ ወደ ሆቴላቸው በጉዞ ላይ ሳሉ መንገድ ተሳስተው መንገድ ሲጠይቁ የተወሰኑ ወንዶች በጩቤ አስፈራርተው ጭር ወደ አለ ስፍራ እንደወሰዷቸው እና ኋላም በቡድን እንደደፈሯቸው ተናግረዋል። ፖሊስ በመጀመሪያ 15 ወንዶችን ቃል እንዲሰጡ ካደረገ በኋላ 8ንቱን በቁጥጥር ስር አውሏል። አገር ጎብኚዋ ወዲያው ክስ መስርተዋል። ወይዘሮዋ በሀገራቸው ኤምባሲ ትብብር አግኝተውም ወዲያው ወደ ሀገራቸው መመለሳቸው ተገልጿል። የደረሰባቸውን በደል በግልፅ አውጥተው የከሰሱት የውጭ ሀገር ዜጎች ጉዳይ ለዓለም አቀፉ ማህበረሰብ ይፋ ይሁኑ እንጂ ህንድ ውስጥ በየቀኑ በርካታ ሰዎች ወሲባዊ ጥቃት ይደርስባቸዋል።
